Huma 10,206 ommijiet u missirijiet li s-sena l-oħra kienu rreġistrati bħala single parents f’Malta u f’Għawdex. Minn dawn 8,457 kien ommijiet u 1,749 kienu b’missirijiet b’total ta’ 10,206. Waqt li l-perċezzjoni ta’ ħafna hija li dawn huma kollha single mothers, fil-fatt, 17% tal-ġenituri li jrabbu lil uliedhom waħedhom huma rġiel. Il-Professur Angela Abela, il-Kap tad-Dipartiment għall-Istudji tal-Familja spjegat lil tvm.com.mt li d-Dipartiment bħalissa qed imexxi diversi proġetti ta’ riċerka, fosthom proġett li għandu l-għan li jiskopri aħjar il-ħtiġijiet ta’ dawn il-familji b’ġenitur wieħed. Il-Professur Abela qalet li l-istudju qed isir b’kollaborazzjoni mal-Uffiċċju Nazzjonali tal-Istatistika fejn b’kollox se jiġu mistħarrġa mas-700 ġenitur li ġew identifikati mill-aħħar ċensiment bħala li huma familja b’ġenitur wieħed. Dr Abela qalet li dan l-istudju mhux se jitpoġġa fuq xi xkaffa  se jintuża biex il-gvern ikun jista itejjeb il-kwalita tal-ħajja tagħhom/ Dan se jkun l-ewwel studju kwalitattiv dwar din il-faxxa tas-soċjetà Maltija li sal-lum l-għarfien dwarha huwa limitat u li ħafna minnhom joħroġ miċ-ċensiment tal-popolazzjoni. L-istatistika sal-lum turi f’liema lokalitajiet  jinsabu l-familji b’ġenitur wieħed, iżda ftit li xejn hemm riċerka li turi l-istat soċjali tagħhom.